
Na minuloročnej špeciálnej výstave nášho klubu v Košiciach sme sa dali do reči s manželmi Bamburákovcami, ktorí prejavili záujem o organizáciu skúšok v Poľovnom revíri (PR) Urbár Trhovište, kde sú obaja členmi Poľovníckeho spolku (PS) Urbár Trhovište. Podporu týmto aktivitám vyjadrili aj orgány PS Urbár Trhovište, tak  sme mohli do plánu podujatí na rok 2026 zaradiť až 3 naše klubové skúšky 22.8. LSMPaR, 13.9. JSSl., JSMPaR a 24.10. FD. Veľmi ma potešilo, že vďaka tejto aktivite sa podarilo na východ Slovenska dostať počet akcií zodpovedajúci počtu členov klubu z tohto regiónu. Nezostalo len pri samotných skúškach. Manželia Bamburákovci počas roka organizovali viacero výcvikov, o ktorých sme informovali na klubových webstránkach. Z týchto tréningov som mal veľmi dobré referencie o zazverenosti revíru. Keďže pri disciplíne hlasitosť si nevieme pomôcť komorovanou zverou, je dostatočná zazverenosť hlavným kritériom vhodnosti revíru prakticky pre všetky naše skúšky. Týždeň pred skúškami 14.8. som vycestoval do Trhovišťa obhliadnuť lokality na jednotlivé disciplíny. Všetko bolo v poriadku a napriek extrémnym teplotám sme za chvíľu zdvihli niekoľko desiatok jedincov danielej, srnčej zveri, ale i zajacov a bažantov. Stopové dráhy boli vyznačené, srnček a farba pripravené. Počas týždňa sa nahlásilo na stáž viacero študentov kynológie UVLF v Košiciach a na skúšky samotné sa prišlo pozrieť niekoľko aj starších kynológov, takže sme mali, na naše pomery, celkom početnú koronu. Otvorenia skúšok sa zúčastnili aj predseda PS Urbár Trhovište pán Stanislav Karafa a poslanec obecného zastupiteľstva Obce Trhovište Anton Haburaj, ktorým som sa v mene nášho klubu poďakoval za možnosť organizovať skúšky, ako aj za celú prípravu. Domáci sa tiež postarali o výborné občerstvenie a pitný režim. Atmosféra počas celých skúšok bola veľmi priateľská a aj tí, čo neuspeli, to zobrali športovo. Ešte musím spomenúť trubača Ing. Miroslava Macíka, ktorého podanie poľovníckych signálov bolo doslova umeleckým zážitkom.
Na skúšky sa teda prihlásilo spolu 8 jedincov, z toho 4 nemecké prepeličiare, 2 anglické špringer španiele, 1 jazvečík hrubosrstý a 1 jagdteriér. Všetci prihlásení na skúšky aj nastúpili. Prepeličiare, jazvečík a jagdteriér bežali podľa LSMP a anglické špringre podľa LSR. Na základe delegovania Kanceláriou Slovenskej poľovníckej komory boli skúšky posudzované Štefanom Siksom ako hlavným rozhodcom, Ing. Jánom Žofčákom ako rozhodcom a Ing. Štefanom Fedorkom ako čakateľom. V rôznej fáze skúšok postupne odstúpili najprv jagdteriér a po ňom aj špringer španielka ALMA. V skúškach teda pokračovalo a aj ich dokončilo 6 psíkov. Výborné zazverenie spôsobilo, že každý skúšaný jedinec prišiel bez problémov do zveri a mohol plne predviesť svoje schopnosti pri sliedení a hlasitosti. Tomu zodpovedali aj známky samé 4 a v 1 prípade 3. Správanie po výstrele bez najmenších nedostatkov, všetci za 4. O výbornej príprave psíkov svedčí, že všetci, ktorí skúšky dokončili, získali I. cenu. Laknusovým papierikom na lesných skúškach býva posliedka, osobne som videl všetky a zodpovedne môžem prehlásiť, že boli bezchybné a známky 4 plne opodstatnené. Rovnaká situácia bola aj na stopách, 1-4 hodinová stopa zjavne sliedičom vyhovuje. Rozdiel bol len v rýchlosti postupu na stope, ale všetko v rámci známky 4. Prvé dva jedince, DÉMON a Brysa získali vo všetkých disciplínach známky 4. O víťazstve pre DÉMONA rozhodlo to, že na stope išiel ako oznamovač. Predviedol pekný oznam na bringsel, zaslúžene získal 5 bodov navyše a tituly CACT, CCT, KV. Ako som už uviedol všetci, čo skúšky dokončili predviedli výborné výkony, ktoré by v menšej konkurencii znamenali víťazstvo. Po odstúpení ALMY pokračovala podľa LSR ASTRID sama. Za predvedený výkon jej titul CCT právom patrí.
    	Po absolvovaní všetkých disciplín sme sa presunuli do poľovníckej chaty, občerstvili sa výborným guľášom. Rozhodcovia vypísali tabuľky, diplomy, odovzdali ceny a uzatvorili skúšky. 
Ešte raz vďaka za výborný revír a teším sa na ďalšie skúšky v Trhovišti.
Osobitne by som sa rád poďakoval sponzorom a organizátorom PS Urbár Trhovište, Obci Trhovište, Mgr. Petrovi a Jane Bamburákovcom, LESOM SR, š. p. OZ Tribeč, NOMISPET Zvieracie centrum, Zlaté Moravce.

Poľovným sliedičom zdar!


Tab. 4 – Výsledky skúšok (sliediče)  
	Klubové (KCHPS) lesné skúšky malých plemien (CACT, CCT) a retrívrov (CCT)
 22.8.2026 PR Urbár Trhovište

	Disciplína
	Čuch
	Hlasitosť
	Poslušnosť
	Správanie sa po výstrele
	Vodenie na remeni
	Sliedenie
	Posliedka
	Sliedenie a dohľ. pohodenej zastr. per. a srst. zveri
	Prinášanie vlečenej srstnatej zveri na diaľku v lese
	Práca na pofarbenej stope 1-4 hod. starej
	Odloženie
	Počet bodov
	Klasifikácia
	Vodič

	Meno psa, 
zápis , pohlavie, plemeno
	
	
	
	
	
	
	
	
	
	
	
	
	
	

	DÉMON z Vitalovho dvora,
SPKP 643/25, pes, nemecký prepeličiar
	4
	4
	4
	4
	4
	4
	4
	
	
	4 (+5 b.)
	4
	221
	I. cena,
CACT, CCT, KV
	Ing. Peter
Matiašovský

	Brysa od Habřího potoku,
SPKP 654, suka, nemecký prepeličiar
	4
	4
	4
	4
	4
	4
	4
	
	
	4
	4
	216
	I. cena,
res. CACT
	Ivan
Goceliak

	ULKA zo Španieho poľa,
SPKP 669, suka, nemecký prepeličiar
	4
	4
	3
	4
	4
	4
	4
	
	
	4
	4
	212
	I. cena
	Ing. Peter
Mederi

	DOLLY z Vitalovho dvora,
SPKP 647, suka, nemecký prepeličiar
	4
	3
	4
	4
	4
	3
	4
	
	
	4
	3
	197
	I. cena
	MVDr. Dominik 
Macko

	ASTRID Magnusov dvor, 
SPKP 2284, suka, anglický špringer španiel
	4
	
	4
	4
	4
	
	4
	3
	3
	4
	3
	185
	I. cena, 
CCT
	Jana
Bamburáková

	ALMA Kagawasan, 
SPKP 2217, suka, anglický špringer španiel
	-
	
	-
	-
	-
	
	-
	-
	-
	-
	-
	odstúpil
	Miroslav 
Groman




Spracoval dňa 27.8.2026, Ing. Martin Sýkora, predseda klubu
